b'\n_START_ARTICLE_\nCrow\xe2\x80\x99t\n_START_SECTION_\nVarhainen historia\n_START_PARAGRAPH_\nCrowien alkuper\xc3\xa4inen nimi Aps\xc3\xa1alooke tarkoitti suurinokkaista sukupuuttoon kuollutta lintulajia. Nimen olivat antaneet hidatsat. Yleisesti sana apsaroke on kuitenkin k\xc3\xa4\xc3\xa4nnetty "korppikansa" tai "korppien kansa". Esihistoriallisella ajalla crow\xe2\x80\x99t ja hidatsat olivat asuneet vierekk\xc3\xa4in, mahdollisesti yhten\xc3\xa4 kansana, Minnesotassa tai Wisconsinissa. Muuttoliikkeen suuntautumisen syyt\xc3\xa4 l\xc3\xa4nteen ei ole tarkalleen pystytty selvitt\xc3\xa4m\xc3\xa4\xc3\xa4n. Samoin heid\xc3\xa4n saapumisensa ajankohta Suurille tasangoille on kiistanalainen. Antropologit ja historioitsijat ovat sijoittaneet tapahtuman 1450\xe2\x80\x931700-lukujen v\xc3\xa4lille. Hidatsojen suullisen perim\xc3\xa4tiedon mukaan crow\xe2\x80\x99t saattoivat erkaantua kahdeksi ryhm\xc3\xa4ksi, joista niin kutsutut vuoristo-crow\xe2\x80\x99t vaelsivat luoteisille tasangoille jo kaksi vuosisataa ennen joki-crowien muuttoa. Kuivuuden ja siit\xc3\xa4 aiheutuneen riistan v\xc3\xa4henemisen on arveltu er\xc3\xa4\xc3\xa4ksi syyksi siirty\xc3\xa4 ruohoisille preerioille, joiden biisonilaumoista crow-mets\xc3\xa4st\xc3\xa4j\xc3\xa4t olivat tietoisia._NEWLINE_Oman perim\xc3\xa4tietonsa mukaan crow\xe2\x80\x99t asettuivat ensin Albertaan, mutta todettuaan ilmaston liian kylm\xc3\xa4ksi he matkustivat etel\xc3\xa4isemmille seuduille Isolle Suolaj\xc3\xa4rvelle Utahiin. T\xc3\xa4\xc3\xa4ll\xc3\xa4 he tapasivat shoshoneita ja ostivat n\xc3\xa4ilt\xc3\xa4 ensimm\xc3\xa4isen hevosensa noin vuonna 1700. Etsiess\xc3\xa4\xc3\xa4n pyh\xc3\xa4\xc3\xa4 maata, joka sopisi tupakan viljelyyn he lopulta saapuivat Wyomingiin ja Montanaan, jonne pystyttiv\xc3\xa4t kyl\xc3\xa4ns\xc3\xa4. Minnesotaan j\xc3\xa4\xc3\xa4neet hidatsat ja joki-crow\xe2\x80\x99t vaelsivat my\xc3\xb6hemmin yhdess\xc3\xa4 Pohjois-Dakotaan. Hidatsojen asettuessa t\xc3\xa4\xc3\xa4ll\xc3\xa4 ennest\xc3\xa4\xc3\xa4n asuneiden mandanien naapureiksi jatkoivat joki-crow\xe2\x80\x99t matkaansa l\xc3\xa4nteen.\n_START_SECTION_\nKaupank\xc3\xa4ynti\xc3\xa4 ja sotaa\n_START_PARAGRAPH_\n1700-luvun aikana crow\xe2\x80\x99t nousivat merkitt\xc3\xa4v\xc3\xa4\xc3\xa4n asemaan tasankojen kaupank\xc3\xa4ynniss\xc3\xa4. Mandanien, hidatsojen ja arikarojen kylien toimiessa kauppakeskuksina Pohjois-Dakotan alueella liikkuivat crowien ryhm\xc3\xa4t l\xc3\xa4pi tasankojen helpottamassa kauppatavaran liikkumista. Vuoristojen crow\xe2\x80\x99t kuljettivat tuotteita l\xc3\xa4ntisille heimoille joki-crowien keskittyess\xc3\xa4 it\xc3\xa4\xc3\xa4n. Kauppakontaktien helpottavuutta lis\xc3\xa4si hevosten saapuminen tasangoille. Utet ja shoshonit aloittivat niiden kaupan l\xc3\xa4nness\xc3\xa4, comanchet hieman etel\xc3\xa4mp\xc3\xa4n\xc3\xa4. Crow\xe2\x80\x99t kuljettivat suuria hevoslaumoja intiaanien kauppakeskuksiin, josta el\xc3\xa4imet myytiin saman tien eteenp\xc3\xa4in ymp\xc3\xa4rist\xc3\xb6n kymmenille eri heimoille._NEWLINE_Saman vuosisadan aikana monet heimot aloittivat tunkeutumisensa tasangoille. Crow\xe2\x80\x99t saivat naapureikseen kiowat, jotka heid\xc3\xa4n luvallaan saivat j\xc3\xa4\xc3\xa4d\xc3\xa4 asumaan Black Hillsin ymp\xc3\xa4rist\xc3\xb6\xc3\xb6n. 1770-luvulla id\xc3\xa4st\xc3\xa4 tulleet cheyennet ja lakotat ty\xc3\xb6nsiv\xc3\xa4t kiowat kohti etel\xc3\xa4\xc3\xa4 ja painostivat croweja l\xc3\xa4nteen. Kalliovuorten ja Montanan tasankojen reunamailla crow\xe2\x80\x99t liittoutuivat shoshonien, flatheadien ja kutenaiden kanssa ja koettivat torjua Saskatchewanista Montanaan tunkeutuvia mustajalkoja, creit\xc3\xa4 ja assiniboineja, jotka edustivat pohjoista rautaliittoa. Vuosisadan loppuun menness\xc3\xa4 flatheadit, ja l\xc3\xa4hinn\xc3\xa4 mustajalat olivat ajaneet kutenait Kalliovuorille. Tasangoille j\xc3\xa4\xc3\xa4neet pienehk\xc3\xb6t shoshonien ryhm\xc3\xa4t asuivat crowien suojeluksessa. Kiitokseksi shoshonit v\xc3\xa4littiv\xc3\xa4t crowien kauppatavaraa vuoriston uto-asteekinkielisille heimoille, joilla puolestaan oli yhteys New Mexicon espanjalaisiin.\n_START_SECTION_\n1800-luku\n_START_PARAGRAPH_\nLakotat ja cheyennet tekiv\xc3\xa4t 1800-luvun ensimm\xc3\xa4isin\xc3\xa4 vuosikymmenin\xc3\xa4 toistuvia retki\xc3\xa4 crowien maille riistan ja suurten hevoslaumojen houkuttelemina. Talvella 1819\xe2\x80\x931820 crow\xe2\x80\x99t menettiv\xc3\xa4t suuren talvileirins\xc3\xa4 cheyennien ja lakotojen yhteishy\xc3\xb6kk\xc3\xa4yksess\xc3\xa4. Satoja croweja surmattiin tai otettiin vangeiksi. Saman vuosikymmenen aikana heid\xc3\xa4n oli siirrytt\xc3\xa4v\xc3\xa4 Powder-joelta l\xc3\xa4nteen cheyennien tielt\xc3\xa4._NEWLINE_Crowien yst\xc3\xa4vyyssuhteet heid\xc3\xa4n l\xc3\xa4ntisiin rajanaapureihinsa nez perceihin vahvistuivat. Heimot auttoivat toisiaan sodissa yhteisi\xc3\xa4 vihollisia vastaan tasangoilla, kiinteyttiv\xc3\xa4t kauppasuhteitaan ja solmivat lukuisia seka-avioliittoja. T\xc3\xa4m\xc3\xa4n lis\xc3\xa4ksi crow\xe2\x80\x99t suostuivat antamaan tupakkapeltojaan nez percein hoidettaviksi._NEWLINE_Yhdysvaltain ja tasankointiaanien v\xc3\xa4lisiss\xc3\xa4 sodissa crow\xe2\x80\x99t ansaitsivat mainetta Yhdysvaltain armeijan liittolaisina. Useat crow\xe2\x80\x99t kunnostautuivat tiedustelijoina varsinkin 1870-luvulla k\xc3\xa4ydyiss\xc3\xa4 sodissa siouxeja, cheyennej\xc3\xa4 ja arapahoja vastaan. Crow-tiedustelijoiden p\xc3\xa4\xc3\xa4llikk\xc3\xb6 Plenty Coups rohkaisi sotureitaan tulevaisuuteen viittaavalla lauseellaan: "Kun sodat ovat ohi, sotilaitten p\xc3\xa4\xc3\xa4llik\xc3\xb6t muistavat miten crow\xe2\x80\x99t auttoivat heit\xc3\xa4 p\xc3\xa4\xc3\xa4m\xc3\xa4\xc3\xa4r\xc3\xa4ns\xc3\xa4 saavuttamisessa!"_NEWLINE_Vuonna 1877, kun tasankojen intiaanit olivat suostuneet palaamaan reservaatteihinsa, crow\xe2\x80\x99t saivat ensimm\xc3\xa4isen kerran ratsastaa asuinalueidensa l\xc3\xa4pi ilman pelkoa siouxien hy\xc3\xb6kk\xc3\xa4yksist\xc3\xa4. Mutta sodat eiv\xc3\xa4t olleet viel\xc3\xa4 lopullisesti ohi. Kes\xc3\xa4ll\xc3\xa4 1877 crow\xe2\x80\x99t joutuivat tekem\xc3\xa4\xc3\xa4n vaikean valinnan nez percein ajautuessa sotaan Yhdysvaltoja vastaan. Kun sotilaita pakenevat nez percein ryhm\xc3\xa4t hakivat suojaa crowien maaseudulta n\xc3\xa4m\xc3\xa4 k\xc3\xa4\xc3\xa4nnyttiv\xc3\xa4t vanhat yst\xc3\xa4v\xc3\xa4ns\xc3\xa4 takaisin. Crow\xe2\x80\x99t uskoivat ett\xc3\xa4 nez percein suojeleminen olisi muodostanut heille liian suuren riskin tulevissa suhteissa Yhdysvaltoihin. Seuraavalla vuosikymmenell\xc3\xa4 tehdyt sopimukset osoittivat kuitenkin sen, ett\xc3\xa4 Yhdysvaltoja auttaneet crow\xe2\x80\x99t eiv\xc3\xa4t olleet erityisasemassa muihin heimoihin n\xc3\xa4hden. Vuonna 1887 nuori crow-soturi "Miekankantaja" n\xc3\xa4ki voimakkaan n\xc3\xa4yn, jonka seurauksena h\xc3\xa4n alkoi levitt\xc3\xa4\xc3\xa4 Yhdysvalloille vihamielist\xc3\xa4 hurmosliikett\xc3\xa4. H\xc3\xa4n teki sotureineen ry\xc3\xb6st\xc3\xb6retken mustajalkain kyl\xc3\xa4\xc3\xa4n ja k\xc3\xa4ytt\xc3\xa4ytyi uhkaavasti valkoisia kohtaan. Yhdysvaltain joukot ajoivat kapinoivat crow-ryhm\xc3\xa4t vuoristoon ja pid\xc3\xa4ttiv\xc3\xa4t heid\xc3\xa4t. Miekankantaja sai surmansa v\xc3\xa4likohtauksessa. Vuonna 1888 crow\xe2\x80\x99t oli pakotettu luovuttamaan suurin osa maistaan Yhdysvalloille.\n_START_SECTION_\n1900-luku\n_START_PARAGRAPH_\nVuonna 1921 crowien vanha p\xc3\xa4\xc3\xa4llikk\xc3\xb6 Plenty Coups sai erityisen kunnian historiallisessa kansallistilaisuudessa. H\xc3\xa4net valikoitiin edustamaan kaikkia intiaaneja "Tuntemattoman Sotilaan haudan" vihki\xc3\xa4istilaisuudessa Washingtonissa. Seremonian lopuksi crow-p\xc3\xa4\xc3\xa4llikk\xc3\xb6 laski haudalle sodissa k\xc3\xa4ytt\xc3\xa4m\xc3\xa4ns\xc3\xa4 sulkap\xc3\xa4\xc3\xa4hineen ja coup-kepin. Ensimm\xc3\xa4isen maailmansodan j\xc3\xa4lkeen crowien heimoneuvosto onnistui luomaan hyv\xc3\xa4t suhteet Yhdysvaltain intiaanivirastoon. Vaikka t\xc3\xa4m\xc3\xa4 antoi croweille mahdollisuuden moniin itsen\xc3\xa4isiin p\xc3\xa4\xc3\xa4t\xc3\xb6ksiin se ei kuitenkaan taannut heid\xc3\xa4n maittensa s\xc3\xa4ilymist\xc3\xa4. 1950-luvulla liittovaltio painosti crow\xe2\x80\x99t myym\xc3\xa4\xc3\xa4n kaikki oikeutensa Bighorn-joen kanjoniin, jonne rakennettiin pato. Rakennelma nimettiin crowien heimoneuvoston johtajan Robert Yellowtailin mukaan, vaikka h\xc3\xa4n oli jyrk\xc3\xa4sti ollut vastustamassa hanketta. Croweille luvatusta viidest\xc3\xa4 miljoonasta dollarista maksettiin vain puolet. Jokainen heimon j\xc3\xa4sen sai 600 dollaria.\n_START_SECTION_\nHallinto\n_START_PARAGRAPH_\nCrow-reservaatio on Yhdysvaltain intiaanireservaatioista viidenneksi suurin, 37\xc2\xa0665 km\xc2\xb2. Vuonna 2001 astui voimaan crowien uusi perustuslaki. Sen mukaan crowien yleisneuvosto on heimon hallintoelin, vaikkakin valta jakaantuu vallan kolmijaon mukaisesti. Sit\xc3\xa4 edelt\xc3\xa4neess\xc3\xa4 vuoden 1948 perustuslaissa sek\xc3\xa4 toimeenpano-, lains\xc3\xa4\xc3\xa4d\xc3\xa4nt\xc3\xb6- ett\xc3\xa4 tuomiovalta olivat heimon yleisneuvostolla, johon kuuluivat kaikki yli 18-vuotiaat naiset ja yli 21-vuotiaat miehet. Hallintoj\xc3\xa4rjestelm\xc3\xa4 oli suora demokratia, jollaista tiett\xc3\xa4v\xc3\xa4sti edellisen kerran oli k\xc3\xa4ytetty antiikin Kreikassa._NEWLINE_Teoriassa heimoneuvosto on yh\xc3\xa4 hallitseva elin, vaikkakin se ei ole kertaakaan kokoontunut sitten vuoden 2001 perustuslain voimaanastumisen j\xc3\xa4lkeen. Toimeenpanevassa elimess\xc3\xa4 on nelj\xc3\xa4 viranomaista: puheenjohtaja, varapuheenjohtaja, sihteeri sek\xc3\xa4 varasihteeri. Samat henkil\xc3\xb6t ovat my\xc3\xb6s viranomaisia heimon yleisneuvostossa. Lakia s\xc3\xa4\xc3\xa4t\xc3\xa4v\xc3\xa4ss\xc3\xa4 elimess\xc3\xa4 on kolme j\xc3\xa4sent\xc3\xa4 kustakin kuudesta intiaanireservaatin alueesta. Laink\xc3\xa4ytt\xc3\xb6elimess\xc3\xa4 on oikeuden presidentti ("Chief Justice"). T\xc3\xa4ll\xc3\xa4 hetkell\xc3\xa4 virkaatekev\xc3\xa4n\xc3\xa4 crow-kansakunnan oikeuden presidenttin\xc3\xa4 toimii Angela Russell. Vuonna 2009 crow\xe2\x80\x99t ottivat osaa presidentti Barak Obaman virkaanastujaisiin._NEWLINE_Crowien hallinnollinen p\xc3\xa4\xc3\xa4maja sijaitsee Crow Agencyss\xc3\xa4 Montanan Big Horn Countyss\xc3\xa4, ja heimoneuvoston virkaatekev\xc3\xa4n\xc3\xa4 puheenjohtaja toimii Carl Venne. Laink\xc3\xa4ytt\xc3\xb6elimess\xc3\xa4 on oikeuden presidentti ("Chief Justice"). T\xc3\xa4ll\xc3\xa4 hetkell\xc3\xa4 virkaatekev\xc3\xa4n\xc3\xa4 crow-kansakunnan reservaattioikeuden presidenttin\xc3\xa4 toimii Angela Russell.\n_START_SECTION_\nElinkeinot\n_START_PARAGRAPH_\nCrowt olivat alun perin maanviljelij\xc3\xb6it\xc3\xa4. Muuttaessaan tasangoille he s\xc3\xa4ilyttiv\xc3\xa4t vanhoista viljelykasveistaan ainoastaan tupakan, jonka voimaan he uskoivat yht\xc3\xa4 lailla sodank\xc3\xa4ynniss\xc3\xa4 kuin rituaaleissakin. Tasankojen mets\xc3\xa4isill\xc3\xa4 l\xc3\xa4nsilaidoilla asuvien crowien ryhmille majavanpyynti oli t\xc3\xa4rke\xc3\xa4 elinkeino it\xc3\xa4isemm\xc3\xa4n kansanosan mets\xc3\xa4st\xc3\xa4ess\xc3\xa4 biisoneita. Kaupank\xc3\xa4ynti oli t\xc3\xa4rke\xc3\xa4ss\xc3\xa4 osassa kaikkien crowien keskuudessa. Kalastus ei sen sijaan kuulunut merkitt\xc3\xa4v\xc3\xa4n\xc3\xa4 osana crowien elinkeinoihin.\n_START_SECTION_\nKlaanit\n_START_PARAGRAPH_\nCrowt jakaantuivat eksogaamisiin klaaneihin, joiden j\xc3\xa4senyys tuli \xc3\xa4idinpuolelta. Klaanien p\xc3\xa4\xc3\xa4llikk\xc3\xb6in\xc3\xa4 toimivat ansiokkaat soturit. Crowien keskuudessa oli my\xc3\xb6s naissotureita, joista kuuluisin gros ventreilt\xc3\xa4 siepattu Pine Leaf toimi my\xc3\xb6s heimonsa p\xc3\xa4\xc3\xa4llikk\xc3\xb6n\xc3\xa4. Nuoret miehet p\xc3\xa4\xc3\xa4siv\xc3\xa4t soturiseuroihin ensimm\xc3\xa4isen sotaretkens\xc3\xa4 j\xc3\xa4lkeen. Nuorimpien ja vanhempien soturien seurat perustuivat ik\xc3\xa4ryhmitykseen, muiden valitessa j\xc3\xa4senens\xc3\xa4 vapaasti.\n_START_SECTION_\nUlkon\xc3\xa4k\xc3\xb6\n_START_PARAGRAPH_\nCrowt olivat tunnettuja silmiinpist\xc3\xa4v\xc3\xa4st\xc3\xa4 ulkon\xc3\xa4\xc3\xb6st\xc3\xa4\xc3\xa4n. Naisten asut koostuivat lampaan tai peuran nahasta valmistetuista mekoista, jotka oli koristeltu hirven hampailla. Varsinkin juhlatilaisuuksissa pidett\xc3\xa4v\xc3\xa4t vaatteet oli koristeltu geometrisin kuvioin, kirkkain v\xc3\xa4rein ja piikkisian piikein. Jalassa pidettiin s\xc3\xa4\xc3\xa4rystimi\xc3\xa4 ja mokkasiineja. Toisin kuin miehill\xc3\xa4, naisilla oli lyhyet hiukset. Miehet pukeutuivat paitaan, s\xc3\xa4\xc3\xa4rystimiin, vy\xc3\xb6h\xc3\xb6n, lannevaatteeseen ja mokkasiineihin. Kylm\xc3\xa4ll\xc3\xa4 s\xc3\xa4\xc3\xa4ll\xc3\xa4 ymp\xc3\xa4rille kietaistiin puhvelinvuota. Miesten hiukset olivat pitk\xc3\xa4t, toisinaan niit\xc3\xa4 oli jatkettu takaa erilaisin hiuslis\xc3\xa4kkein kuten hevosenjouhin. Miehet omaksuivat n\xc3\xa4ytt\xc3\xa4v\xc3\xa4n pompidou-kampauksen, jossa hiukset kohotettiin edest\xc3\xa4 ja j\xc3\xa4ykistettiin rasvalla. Talvisin molemmat sukupuolet k\xc3\xa4yttiv\xc3\xa4t turkishattuja. Osa miehist\xc3\xa4 ja naisista tatuoi itsens\xc3\xa4.'